Source: https://pravdive.eu/news/182235/sad-zvolen-navrhuje-odmietnut-odvolanie-banskobystrickeho-kraja-proti-rozsudku-sudu-vo-zvolene
Timestamp: 2020-03-30 14:07:03+00:00
Document Index: 4748419

Matched Legal Cases: ['Súd ', 'súd ', 'súd ', 'súd ', 'súd ', 'súd ', 'Súd ']

﻿﻿ SAD Zvolen navrhuje odmietnuť odvolanie Banskobystrického kraja proti rozsudku súdu vo Zvolene
SAD Zvolen navrhuje odmietnuť odvolanie Banskobystrického kraja proti rozsudku súdu vo Zvolene
27-2-2020 Hlavné správy Hlavné správy 92
Bratislava 27. februára 2020 (SITA/HSP/Foto:TASR-Ján Krošlák)
Autobusová spoločnosť SAD Zvolen, a. s. ako žalovaný navrhuje odmietnuť odvolanie Banskobystrického samosprávneho kraja (BBSK) ako žalobcu proti medzitýmnemu určovaciemu rozsudku Okresného súdu Zvolen zo 4. decembra 2019
Na snímke autobus SAD
„Súd prvej inštancie v plnom rozsahu vyhovel návrhu žalobcu na vydanie medzitýmneho určovacieho rozsudku. Vzhľadom k tomu žalobca nie je oprávnenou osobou na podanie odvolania,“ oznámil vo štvrtok SAD Zvolen súdu prostredníctvom svojho právneho zástupcu vo vyjadrení, ktoré zverejnil na svojom portáli.
V spore oboch strán o podmienkach prevádzky prímestskej autobusovej dopravy v Banskobystrickom kraji zvolenský súd v uvedenom rozsudku určil, že SAD Zvolen nemá právo voči Banskobystrickému kraju na finančné plnenie podľa Zmluvy o výkone vo verejnom záujme v prímestskej pravidelnej autobusovej doprave na území Banskobystrického samosprávneho kraja uzavretej 29. decembra 2008 v znení jej dodatku číslo 9 z 11. septembra 2017 za obdobie po 31. decembri 2018.
„Podané odvolanie žalobcom len potvrdzuje, že podaná žaloba je chaotická, účelová, nezmyselná čo do výberu právnych prostriedkov ochrany i čo do skutkových tvrdení a právnych záverov a nespôsobilá svojou konštrukciou privodiť žalobcovi úspech vo veci,“ uviedol SAD Zvolen. Dopravca ďalej poznamenal, že súd v dôvodoch svojho rozhodnutia uvádza predpoklad, na ktorom postavil a odôvodnil procesný postup v konaní, že spoločnosť uplatní protinárok, a preto dokazovanie bude v ďalšom rozsiahle. Z tohto predpokladu podľa dopravcu vychádza žalobca a opakuje ho v odvolaní. „Ubezpečujeme súd i žalobcu, že protinárok nemienime uplatniť. Neuplatníme ho preto, lebo sa nestotožňujeme s právnym názorom súdu i žalobcu o absolútnej neplatnosti zmluvy v znení dodatkov č. 1 – 9. Právny poriadok poskytuje žalovanému dostatočné (a účinnejšie) právne prostriedky ochrany jeho práv,“ dodal SAD Zvolen.
BBSK sa proti medzitýmnemu určovaciemu rozsudku zvolenského súdu odvolal v polovici februára z dôvodu, že súd prvej inštancie dospel na základe vykonaných dôkazov k nesprávnym skutkovým zisteniam. Výrokovú časť rozsudku je podľa kraja potrebné doplniť formuláciou, že žalovaný nemá právo na finančné plnenie vo forme mesačných zálohových platieb na základe spomínanej zmluvy a jej dodatku č. 9. Kraj preto navrhol, aby odvolací súd rozsudok zrušil a vec vrátil súdu prvej inštancie na ďalšie konanie a rozhodnutie. Proti rozsudku súdu vo Zvolene sa o niekoľko dní neskôr odvolala aj spoločnosť SAD Zvolen, a to z dôvodu nezákonnosti napadnutých rozhodnutí. Súd podľa dopravcu vychádzal z nesprávneho právneho posúdenia veci a znemožnil mu realizovať jeho procesné práva v takej miere, že bolo porušené právo na spravodlivý proces. Konanie predchádzajúce rozhodnutiam, má podľa SAD Zvolen také chyby, ktoré mohli mať za následok nesprávne rozhodnutie vo veci.
Situácia v prímestskej autobusovej doprave v Banskobystrickom samosprávnom kraji sa opäť vyhrotila. Predseda BBSK Ján Lunter informoval 19. februára, že vedenie SAD Zvolen odmietlo rokovať a žiada vyplatenie 1,55 mil. eur z notárskej úschovy. Podľa Luntera na to neexistuje žiadny právny dôvod. Túto čiastku majú dopravcovi doplatiť za rok 2018, ak právoplatný rozsudok určí právo dopravcu na túto sumu. Pre spor vedenia BBSK a dopravcu počas posledného januárového víkendu nejazdila väčšina prímestských autobusových liniek v kraji. Vedenie samosprávneho kraja pripravuje trestné oznámenie v súvislosti s januárovým výpadkom dopravy a podozrením z vyhrážania a zneužívania monopolného postavenia SAD Zvolen.
Príspevok SAD Zvolen navrhuje odmietnuť odvolanie Banskobystrického kraja proti rozsudku súdu vo Zvolene zobrazený najskôr Hlavné správy .
Proti Orbánovej snahe posilniť si právomoci protestovali...
To je drsné! “Čau lidi, tohle je válka.” Vláda proti...
Britská vláda bojuje proti online dezinformáciám o...